40 Jehofa a bolela le Moshe a re: 2 “Ka letšatši la pele la kgwedi ya pele,+ o hlome taberenakele, e lego tente ya kopano.+ 3 O tsenye areka e nago le diphaphathi tša bohlatse+ ka go yona gomme o e šire ka seširo.+ 4 O tsenye tafola+ o e beakanye gabotse, o tliše sehlomapone+ gomme o gotetše mabone a sona.+ 5 O bee aletare ya gauta ya diorelo+ pele ga areka e nago le diphaphathi tša bohlatse gomme o fege seširo sa mojako wa taberenakele madulong a sona.+ 6 “O tšee aletare+ ya dibego tša go fišwa o e bee pele ga mojako wa taberenakele, e lego tente ya kopano, 7 gomme magareng ga tente ya kopano le aletare o bee sebjana sa go hlapela, ke moka o tšhele meetse ka go sona.+ 8 O dire legora la lapa+ go dikologa moo, ke moka o fege seširo+ sa kgoro ya lapa. 9 O tšee makhura a go tlotša motho ge a kgethwa+ gomme o tlotše taberenakele le tšohle tše di lego ka go yona,+ o e kgethagatše o be o kgethagatše le dibjana tša yona ka moka, ka go re’alo e be selo se sekgethwa. 10 O tlotše aletare ya dibego tša go fišwa le dibjana tša yona ka moka gomme o e kgethagatše,+ ka go re’alo e be aletare e kgethwakgethwa.+ 11 O tlotše sebjana sa go hlapela le sebeo sa sona gomme o se kgethagatše. 12 “O batametše Arone le barwa ba gagwe mojakong wa tente ya kopano gomme o ba hlapiše ka meetse.+ 13 Ke moka o apeše Arone diaparo tše kgethwa,+ o mo tlotše+ o be o mo kgethagatše gomme e be moperisita wa ka. 14 Ka morago ga moo o batametše barwa ba gagwe o ba apeše diaparo.+ 15 O ba tlotše feela bjalo ka ge o tloditše tatago bona+ gomme e be baperisita ba ka. Go tlotšwa ga bona e dule e le seka sa bona sa gore ke baperisita go iša mehleng ya neng le neng melokong ya bona.”+ 16 Moshe a dira tšohle go ya kamoo Jehofa a mo laetšego ka gona.+ A di dira ka wona mokgwa woo. 17 Ka gona, ya re ka kgwedi ya pele, ngwageng wa bobedi, letšatšing la pele la kgwedi, taberenakele ya hlongwa.+ 18 Eitše ge Moshe a hloma taberenakele, a bea metheo ya yona e nago le mašoba,+ a emiša diforeime tša yona,+ a tsenya mapheko a yona+ le go tsema dikokwane tša yona.+ 19 Ke moka a phurollela tente+ godimo ga taberenakele gomme a bea sepipetši+ sa tente godimo ga yona. Moshe a dira feela bjalo ka ge Jehofa a laetše. 20 Ka morago ga moo a tšea diphaphathi tša bohlatse+ a di bea ka Arekeng,+ a tsenya dikota+ mekgokong ya Areka gomme a tswalela Areka+ ka sekhurumelo.+ 21 Ke moka a tsenya Areka ka taberenakeleng, a fega seširo+ sa go e šira gomme a e šira. Moshe a dira feela bjalo ka ge Jehofa a laetše.+ 22 A tsenya tafola+ ka tenteng ya kopano lehlakoreng la taberenakele la ka leboa ka ntle ga seširo, 23 a hlatlaganya dinkgwa+ a di lokeletša godimo ga yona pele ga Jehofa. Moshe a dira feela bjalo ka ge Jehofa a laetše. 24 Ke moka a bea sehlomapone+ ka tenteng ya kopano pele ga tafola, a se bea lehlakoreng la ka borwa la taberenakele. 25 Ka morago ga moo a gotetša mabone+ pele ga Jehofa. Moshe a dira feela bjalo ka ge Jehofa a laetše. 26 Go tloga moo a bea aletare+ ya gauta ka tenteng ya kopano pele ga seširo, 27 e le gore a thuntšhetše diorelo tša go nkga bose go yona.+ Moshe a dira feela bjalo ka ge Jehofa a laetše. 28 Mafelelong a fega seširo+ sa mojako wa taberenakele. 29 A tšea aletare+ ya sebego sa go fišwa a e bea mojakong wa taberenakele, e lego tente ya kopano, e le gore a neele sebego sa go fišwa+ le sebego sa mabele mo go yona. Moshe a dira feela bjalo ka ge Jehofa a laetše. 30 Ke moka magareng ga tente ya kopano le aletare a bea sebjana sa go hlapela gomme a tšhela meetse ka go sona.+ 31 Moshe le Arone gotee le barwa ba gagwe ba hlapela diatla tša bona le dinao tša bona ka go sona. 32 Ge ba be ba tsena ka tenteng ya kopano le ge ba be ba batamela aletare ba be ba hlapa.+ Moshe a dira feela bjalo ka ge Jehofa a laetše. 33 Mafelelong a direla taberenakele le lapa+ legora gomme a fega seširo sa kgoro ya lapa.+ Ka gona Moshe a phetha modiro. 34 Leru+ la apeša tente ya kopano, ke moka letago la Jehofa la tlala taberenakele. 35 Moshe a se kgone go tsena ka tenteng ya kopano ka gobane leru+ le be le dutše ka go yona gomme letago la Jehofa le tletše ka taberenakeleng.+ 36 Lebakeng ka moka la leeto la bana ba Isiraele, ge leru le be le eya ka godimo ga taberenakele, bona ba be ba hlomolla mešaša ba sepela.+ 37 Eupša ge leru le be le sa ye godimo, ba be ba sa hlomolle mešaša go ba go fihla mohlang le ile godimo.+ 38 Gobane leru la Jehofa le be le eba ka godimo ga taberenakele mosegare gomme mollo o dula o le godimo ga yona bošego. Tšeo di be di bonwa ke bohle ba ntlo ya Isiraele lebakeng ka moka la leeto la bona.+